ไฟแนนซ์ทูเดย์
ใครที่เจ็บตัวหุ้นร่วงหนัก ต้องฟังเสี่ยโต้ง กิตติรัตน์ ณ ระนอง
24 พ.ค. 2555

ใครที่เจ็บตัวหุ้นร่วงหนัก ต้องฟังเสี่ยโต้ง กิตติรัตน์ ณ ระนอง 
รองนายกรัฐมนตรี และ รมว.คลัง ที่บอกว่า หุ้นร่วง ถือเป็นโอกาสทองของนักลงทุน
รมว.คลัง ยังกระซิบ จุ๊ๆๆ อย่าเอ็ดไป เขาไม่ให้ผมพูดเรื่องหุ้น แต่หากผมไม่เป็น รมว.คลัง จังหวะนี้ผมก็จะดูๆ เก็บๆ ไว้ ได้ยินแล้วรีบกันหน่อย แต่หากเข้าแล้วติดดอยก็ตัวใครตัวมันนะครับ




 
...ชื่อ ศิโรตม์ สวัสดิ์พาณิชย์ อดีตอธิบดีกรมสรรพากร ที่ถูกออกจากราชการฐานละเว้นเก็บภาษีหุ้นชินกลับมาผงาดอีกครั้ง ก่อนหน้านี้รับการแต่งตั้งเป็นกรรมการสรรหา ประธานกรรมการธนาคารแห่งประเทศไทย (ธปท.) ล่าสุดเป็นกรรมการสรรหาผู้อำนวยการธนาคารออมสินเจ้าปัญหา ที่อลเวงฟาดฟันกันเละไปทั้งแบงก์
...ควันหลงปลดหัวเรือ บริษัท การบินไทย มีแต่คนเป็นห่วง อารีพงศ์ ภู่ชอุ่ม ปลัดคลัง ที่เป็นกรรมการการบินไทย ที่ต้องจำใจปลดหัวเรือการบินไทย ด้วยเหตุผล “สื่อสารไม่ตรงกัน” เพราะก่อนหน้า ปลัดคลัง ในฐานะประธานสำนักงานสลากกินแบ่งรัฐบาล เพิ่งปลดผู้อำนวยการสำนักงานสลากฯ ข้อหา “ไม่มีภาวะผู้นำ”
ล่าสุด อดีตผู้บริหาร บริษัท การบินไทย ร่อนหนังสือถึง รมว.คลัง ขอให้พักราชการปลัดคลัง หลังจากที่ฟ้องศาลอาญาเอาผิดกับปลัดคลัง ในฐานะกรรมการบริษัท การบินไทย ที่แต่งตั้งผู้บริหารในบริษัท การบินไทย
ก็ได้แต่เอาใจช่วยปลัดคลัง อย่าให้ข้อหามดดำมดแดง ถูกใช้มาเป็นเหตุผลโยกตำแหน่งปลัดคลัง ที่มีข่าวลือลุ่มๆ ดอนๆ มาตลอดตั้งแต่เปลี่ยนรัฐบาล
...ไม่ว่าปลัดคลังคนปัจจุบันจะอยู่ต่ออีกกี่วาระ หากจะมีการเปลี่ยนตัวปลัดคลังขึ้นมาจริงๆ ว่าที่ปลัดคลังคนใหม่ คงหนีไม่พ้นอธิบดีกรมสรรพสามิต และ อธิบดีกรมศุลกากร คนปัจจุบันแน่เหมือนแช่แป้ง